কোরআনী জ্ঞান মানব জীবনে যে কতটা বিশাল ক্ষমতায়ন ঘটায় তারই উদাহরণ হলো নবীজী (সাঃ)র যুগের মুসলিমগণ। যারা ভেড়া চড়াতো তারা পরিণত হয়েছিল দ্বিগবিজয়ী জেনারেল, গভর্নর ও বিচারকে। বাংলাদেশের চেয়ে ১০০গুণ বৃহৎ দেশের রাষ্ট্রপ্রধানের সামনে দাঁড়িয়ে তাঁকে একজন সাধারণ প্রজাও প্রশ্ন করার সাহস রাখতো, আপনার গায়ে ডবল সাইজের পিরহান কিভাবে এলো? হযরত ওমর (রাঃ)এর ন্যায় খলিফাকে সে প্রশ্নের জবাব দিয়ে তাকে জুম্মার খুতবা শুরু করতে হয়েছিল। বলিষ্ঠ সে আত্মবিশ্বাসের কারণে প্রাথমিক যুগের মুসলিমগণ বহু অজানা দেশে ছুটেছেন এবং কোটি কোটি মানুষকে মুক্তি দিয়েছেন জাহান্নামে পথ থেকে। সেরূপ আত্মবিশ্বাসী ১৭জন তুর্কী সৈনিকের ভয়ে বাংলার শাসক লক্ষণ সেন পিছন দরজা দিয়ে পালিয়েছিল। অথচ আজ ওহীর জ্ঞানের শূণ্যতা কেড়ে নিয়েছে মুসলিমদের আত্মবিশ্বাস। শত্রুর ভয়ে তার মুখে শরিয়ত, হুদুদ, কেসাস, জিহাদের কথা মুখে আনতেও ভয় পায়। ভয় পায় মিছিলে আল্লাহু আকবর ধ্বনি তুলতেও।